b'\n_START_ARTICLE_\nBolni\xc5\xa1nica\n_START_PARAGRAPH_\nBoln\xc3\xad\xc5\xa1nica ali b\xc3\xb3lnica je ustanova, ki izvaja in nudi profesionalno zdravstveno oskrbo s strani profesionalnega zdravstvenega osebja (zdravniki, medicinske sestre in drugi zdravstveni delavci). Ve\xc4\x8dina bolni\xc5\xa1nic ima pogoje za dolgotrajnej\xc5\xa1o zdravstveno oskrbo, kar pomeni, da bolniki prebivajo v bolni\xc5\xa1ni\xc4\x8dnih prostorih v \xc4\x8dasu zdravljenja._NEWLINE_Upravljanje in financiranje sistema bolni\xc5\xa1nic se razlikuje od dr\xc5\xbeave do dr\xc5\xbeave. Pogosto so to javne ustanove, ki financirane iz dr\xc5\xbeavnega prora\xc4\x8duna in sodijo v sistem javnega zdravstva, lahko pa so tudi del zasebnih zdravstvenih organizacij (profitnih ali neprofitnih), zavarovalni\xc5\xa1kih podjetij, dobrodelnih organizacij ipd. V zgodovini so bolni\xc5\xa1nice ustanavljali tudi cerkveni redovi in vplivni posamezniki.\n_START_SECTION_\nPoimenovanje v sloven\xc5\xa1\xc4\x8dini\n_START_PARAGRAPH_\nV slovenskem knji\xc5\xbenem jeziku se je za bolnico oz. bolni\xc5\xa1nico od 16. do 19. stoletja uporabljal iz nem\xc5\xa1\xc4\x8dine prevzeti izraz \xc5\xa1pital. Raba izrazov bolnica oz. bolni\xc5\xa1nica je postala vidnej\xc5\xa1a sredi 19. stoletja, ko sta bili obe besedi \xc5\xbee tudi slovarsko evidentirani. V jezikovnih priro\xc4\x8dnikih je bilo pogosto opozorjeno na prevzetost izraza bolnica iz ru\xc5\xa1\xc4\x8dine, zaradi \xc4\x8desar je bil ta razumljen kot manj ustrezna dvojnica. V zadnjih desetletjih se besedi ustaljujeta vsaka na svojem strokovnem podro\xc4\x8dju \xe2\x80\x93 bolni\xc5\xa1nica v medicinski in bolnica v veterinarski stroki. Danes se na primer samostalnik bolni\xc5\xa1nica pojavlja v vseh uradnih poimenovanjih javnih zdravstvenih ustanov (npr. Bolni\xc5\xa1nica za ginekologijo in porodni\xc5\xa1tvo Kranj; Ortopedska bolni\xc5\xa1nica Valdoltra; Psihiatri\xc4\x8dna bolni\xc5\xa1nica Ormo\xc5\xbe; Splo\xc5\xa1na bolni\xc5\xa1nica Celje ...), medtem ko se v uradnih imenih veterinarskih organizacij pojavlja izraz bolnica (Centralna veterinarska bolnica; Bolnica za \xc5\xbeivali Postojna, Veterinarska bolnica Bre\xc5\xbeice itd.)._NEWLINE_V Slovarju slovenskega knji\xc5\xbenega jezika sta tako beseda bolnica (naglas na prvem zlogu) kot bolni\xc5\xa1nica opredeljeni kot obi\xc4\x8dajni besedi knji\xc5\xbenega jezika. Slovenski medicinski slovar usmerja besedo bolnica na prednostno besedo bolni\xc5\xa1nica.'